Massabegrafnis vir slagoffers van N4-ongelukArgieffoto: @WCHEMS/Twitter Die families van 12 van die slagoffers van ŉ ongeluk op die N4 in Mpumalanga het ingestem om ŉ massagedenkdiens en -begrafnis vir hul geliefdes te hou. Pat Ngomane, provinsiale LUR vir gemeenskapsveiligheid en Johan Mkhatshwa, burgemeester van die Nkomazi- plaaslike munisipaliteit, het Maandag besoek afgelê aan die families. Joseph Mabuza, woordvoerder van die departement van gemeenskapsveiligheid, het gesê ŉ taakspan is aangestel om die betrokke families by te staan. Maroela Media het vroeër berig altesaam 15 mense het in die ongeluk gesterf. Twaalf van die oorledenes was inwoners van die Nkomazi-munisipaliteit. Volgens Mabuza is 14 van die oorledenes reeds geïdentifiseer. Een persoon moet nog uitgeken word. “Ses van die persone, wat kritieke beserings opgedoen het, is na ŉ gewone saal by Kiaat-hospitaal oorgeplaas. Een van die persone is steeds in die waakeenheid van Rob Ferreira-hospitaal,” het Mabuza bygevoeg. Die bestuurder van ŉ sedan het Maandag in die Kabokweni-landdroshof verskyn op aanklag van strafbare manslag en dronkbestuur. “Die saak is tot 29 November uitgestel. Hy is vrygelaat op borgtog van R2 000.” Die botsing het Vrydagaand omstreeks 19:30 naby Matsulu op die nasionale pad tussen Mbombela en Malelane gebeur toe een van die bestuurders ŉ ander voertuig probeer verbysteek het. Mabuza het vroeër gesê ŉ midibus het teen ŉ vragmotor gebots wat in die teenoorgestelde rigting op pad was. Hierna het ŉ passasiersmotor teen ŉ tweede vragmotor gebots. Die 14 mense wat op slag dood is, was almal insittendes van die 22-sitplek-bussie, onder wie die bestuurder. Een van die beseerdes het Saterdagoggend in die hospitaal gesterf.